Diari Oficial de la Generalitat Valenciana


Sumari del DOGV 3192, del 26-02-1998 (1998/1049)

ORDRE de 28 de gener de 1998, de la Conselleria de Cultura, Educació i Ciència, per la qual s'autoritza l'Escola Superior de Negocis a impartir estudis corresponents a la titulació de «Bachelor in Business Administration», d'acord amb el sistema educatiu vigent a la Gran Bretanya, títol superior no homologat acadèmicament amb els títols universitaris del sistema educatiu espanyol.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3192

Data del DOGV
:   26-02-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/1049


Data del document
:   28-01-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 28 de gener de 1998, de la Conselleria de Cultura, Educació i Ciència, per la qual s'autoritza l'Escola Superior de Negocis a impartir estudis corresponents a la titulació de «Bachelor in Business Administration», d'acord amb el sistema educatiu vigent a la Gran Bretanya, títol superior no homologat acadèmicament amb els títols universitaris del sistema educatiu espanyol. [1998/Q1049]
  
El senyor Jesús M.ª López Davalillo i López de Torre, en nom de la mercantil Escola Superior de Negocis, SA, sol·licità autorització d'obertura de centre estranger per a impartir ensenyaments conduents a l'obtenció de la titulació de «Bachelor in Business Administration», d'acord amb el sistema educatiu vigent a la Gran Bretanya amb la denominació Escola Superior de Negocis, i va aportar la documentació corresponent.
  
El Ministeri d'Afers Exteriors emet informe favorable sobre l'esmentada autorització, basada en el principi de reciprocitat, de conformitat amb l'article 18.2 del Reial Decret 557/1991, de 12 d'abril, sobre creació i reconeixement d'universitats i centres universitaris.
  
L'esmentat Reial Decret 557/1991, de 12 d'abril, en el seu àmbit d'aplicació, regula l'establiment a Espanya de centres estrangers que imparteixen ensenyaments de nivell universitari, segons els sistemes educatius vigents en altres països, i l'Ordre del Ministeri d'Educació i Ciència, de 26 de maig de 1993, desenvolupa el procediment d'autorització dels ensenyaments i de centres universitaris estrangers no adscrits a universitats públiques.
  
Per tot això, i en ús de les atribucions conferides per la Llei 5/1983, de 30 de desembre, del Govern Valencià,
  
ORDENE
  
Primer
  
Autoritzar l'Escola Superior de Negocis a impartir els estudis corresponents a la titulació «Bachelor (honours) in Business Administration», segons el sistema educatiu vigent a la Gran Bretanya, no conduents a l'obtenció de títols homologats amb els del sistema educatiu espanyol.
  
Segon
  
El centre que s'autoritza, del qual és titular l'Escola Superior de Negocis, SA, té el seu domicili a València, carrer de Daniel Balaciart, número 6, baixos, amb una capacitat per a 72 alumnes.
  
Tercer
  
De conformitat amb els acords subscrits entre l'entitat Escola Superior de Negocis i la Universitat de Wolverhampton de la Gran Bretanya, els estudis autoritzats estan reconeguts i tindran plena validesa acadèmica en aquell país, si bé no gaudiran del caràcter oficial ni de validesa a l'estat espanyol.
  
Quart
  
L'entitat Escola Superior de Negocis haurà de mantenir en funcionament els programes d'estudis autoritzats, com a mínim durant el període necessari que permeta finalitzar els seus estudis als alumnes matriculats en estos ensenyaments amb aprofitament normal.
  
Així mateix, el titular de l'Escola Superior de Negocis haurà de sol·licitar a la Conselleria de Cultura, Educació i Ciència l'autorització per a la realització de qualsevol modificació que afecte les condicions essencials d'aquesta sol·licitud.
  
Quint
  
El centre quedarà sotmés, pel que fa al seu sistema educatiu, a la inspecció dels corresponents poders públics, i, per a això, la Conselleria de Cultura, Educació i Ciència realitzarà les inspeccions pertinents a fi de comprovar el compliment dels compromisos adquirits pel titular del centre i les condicions que per a la seua obertura s'estableixen en la legislació vigent. A aquest fi, l'entitat Escola Superior de Negocis, col·laborarà amb la Conselleria de Cultura, Educació i Ciència en la tasca d'inspecció, facilitant l'accés a les seues instal·lacions i tota la documentació que li siga requerida.
  
Sisé
  
Si amb posterioritat al començament de l'activitat docent, la Conselleria de Cultura, Educació i Ciència percebera, per part de l'entitat Escola Superior de Negocis, l'incompliment de l'ordenament jurídic vigent, i en especial el Reial Decret 557/1991, de 12 d'abril, i l'Ordre Ministerial de 26 de maig de 1993, que la desenvolupa, o dels compromisos adquirits en l'expedient de sol·licitud d'autorització, requerirà a l'entitat per a esmenar la situació en temps i forma. Transcorregut el termini concedit sense que siga atés el requeriment, després de l'audiència de l'entitat, la Conselleria de Cultura, Educació i Ciència podrà incoar expedient de revocació de l'autorització.
  
Seté
  
L'acabament voluntari d'activitats per part de l'entitat autoritzada requerirà autorització de la Conselleria de Cultura, Educació i Ciència, que es concedirà sempre que es respecte el compromís a què es refereix la disposició quarta de aquesta ordre.
  
DISPOSICIONS FINALS
  
Primera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra aquesta ordre, podrà interposar-s'hi un recurs contenciós administratiu, després de comunicar-ho a l'òrgan que dictà l'acte impugnat, de conformitat amb allò que s'ha establit en l'article 110.1 de la Llei de Règim Jurídic de les Administracions Públiques i del Procediment Administratiu Comú, en un termini de dos mesos, comptats des de l'endemà de la notificació, davant de la Sala Contenciosa del Tribunal Superior de Justícia de la Comunitat Valenciana.
  
València, 28 de gener de 1998
  
El conseller de Cultura, Educació i Ciència,